Die antwoord is altyd JesusFoto: Pixabay Dit is die begin van die jaar, alles is nuut en vreemd en binne jou is daar baie vrae oor al die onbekende dinge waarmee jy nog hierdie jaar te doen gaan kry. Soveel vrae maal in jou kop. Jy is nie alleen nie: almal om jou wonder oor dieselfde dinge en is maar eintlik ook skrikkerig vir die onbekende. Selfs die grootste rugbyheld sal sy bedenkinge hê oor wat die jaar mag oplewer. Die hartseer waarheid is dat ons geneig is om weg te beweeg van God sodra ons voel dinge raak moeilik om ons. Dit is in ons mens se aard om weg te hardloop; Adam en Eva het dit ook gedoen – dit is dus nie ŉ nuwe tendens nie. Die antwoord op al die vrae wat jou so kwel is Jesus! Maak tyd vir Jesus, kies ŉ tyd van die dag wanneer jy weet daar nie ander afleidings sal wees nie en spandeer tyd met jou Bybel, onderstreep dit wat vir jou belangrik is en sorg dat jy elke dag sterker geestelik groei. ŉ Wenk is om dagboek te hou van alles waaroor jy met Jesus gesels en wat jou hart wil hê. Soms as ŉ mens weer terugblaai, sien jy hoe sekere probleme ewe skielik klein lyk en hoeveel groter die geskenke was as waarvoor jy gevra het. Die oomblik wanneer jy by Jesus se voete kom sit, word dit wat jou pla in perspektief geplaas en ontvang jy die nodige krag om alles in jou lewe te kan hanteer. Die oomblik wanneer jy self agter die stuurwiel van jou lewe gaan sit, dan voel jy goed en lekker in beheer, maar dinge stuur vinnig op ŉ ramp af en draai nie so mooi uit soos wat jy wou hê dit moes nie. Jesus wag vir jou, Hy ken jou hart, Hy weet wat jou pla – al wat Hy wil hê is dat jy vir Hom moet tyd maak en Hom beter leer ken en ŉ goeie vriendskap met Hom bou. Daar is ŉ gat in jou hart wat net Jesus kan vul, geen meisie of kêrel, mooi klere, akademiese prestasies, of aardse vriendskappe kan dit vervang nie, net Jesus kan. Om by Jesus se voete te sit, is al wat jy moet doen om antwoorde op al jou vrae te kry. Raak rustig in Sy teenwoordigheid en leer Sy karakter en hart ken.